འི་སྐུ༔ མཉམ་བཞག་ཚེ་ཡི་བུམ་པ་འཛིན༔ མི་འགྱུར་གཡུང་དྲུང་ལོངས་སྤྱོད་རྫོགས༔ འཇའ་ལུས་རང་བྱུང་པདྨ་འབྱུང་༔ རིག་འཛིན་ཚེ་ཡི་ལྷ་ལ་བསྟོད༔ བདེ་སྟོང་གར་སྒྱུར་གསང་བའི་ཡུམ༔ འཆི་མེད་བཅུད་འཛིན་ཡབ་ལ་བསྟོད༔ མདའ་དར་ཚེ་བུམ་རྒྱན་ལྡན་མཛེས༔ ལྷ་ལྕམ་ཚེ་ཡི་བདག་མོར་བསྟོད༔ ཧཱུྃ༔ ཕྱོགས་བཞི་རིགས་ཀྱི་ཚེ་འཛིན་མ༔ འབྱུང་ལྔའི་བཅུད་བསྡུས་ཁམས་ལྔར་བསྟིམ༔ རླུང་ལྔའི་གྲོགས་མཛད་བདེ་སྐྱེད་མ༔ རིགས་བཞི་ཚེ་ཡི་ལྷ་ལ་བསྟོད༔ «དམིགས་པ་ནི། » རང་གི་ཐུགས་ཀར་གནམ་ལྕགས་རྡོ་རྗེ་ནི། །རྒྱ་གྲམ་ལྟེ་བར་ཉི་ཟླའི་གྭའུའི་དབུས། །ཐུགས་སྲོག་ཧྲཱིཿདམར་གསལ་འཚེར་གཡས་གཡོན་དུ། །ཚེ་དང་སྲོག་རྟེན་ཨཿདཀར་ནྲྀཿལྗང་མཚན། །ཧྲཱིཿམཐར་སྔགས་ཕྲེང་དམར་པོ་གཡས་བསྐོར་ལས། །འོད་འཕྲོས་འཕགས་མཆོད་འགྲོ་ཀུན་སྡིག་སྒྲིབ་སྦྱངས། །སླར་འདུས་ཕྱོགས་དུས་རྒྱལ་བའི་བྱིན་མཐུ་དང་། །ཉི་ཟླ་རྒྱུ་སྐར་ས་ཆུ་མེ་རླུང་བཅུད། །འཁོར་འདས་ཀུན་གྱི་ཚེ་དཔལ་བསོད་ནམས་ཀུན། །ཨཱཿནྲྀ་ཧཱུྃ་གི་རྣམ་པར་འུབ་འུབ་ཏུ། །རིམ་པར་བསྡུས་ཤིང་ཚེ་བུམ་མེར་གྱིས་ཁེངས། །སྤྱི་བོར་བླ་མའི་ངོ་བོ་ཚེ་དཔག་མེད། །ཡབ་ཡུམ་སྦྱོར་མཚམས་བྱང་སེམས་དཀར་དམར་རྒྱུན། །ལྷན་ཅིག་ཚངས་བུག་ནས་ཞུགས་ལུས་ཀུན་གང་། །དྭངས་མ་འབྲུ་གསུམ་ལ་ཐིམ་བཀྲག་མདངས་འབར། །འཆི་མེད་འཇའ་ལུས་རྡོ་རྗེའི་སྲོག་ཐོབ«་དམིགས། » ཨོཾ་ཨཱཿཧཱུྃ་གུ་རུ་ཌཱཀྐི་ཧ་རི་ནི་ས་ཨཱཿཡུརྫྙཱ་ན་ཧྲཱིཿ «ཅི་ནུས་དང་། ཁྱད་པར་རྫོགས་རིམ་དང་སྦྱར་ན་རང་གི་དབུགས་ཚུར་རྔུབ་པ་དང་འཁོར་འདས་སྣང་སྲིད་ཀྱི་ཚེ་བཅུད་རྣམས་ཚུར་བསྡུས་ཐུགས་ཀའི་སྲོག་ཡིག་ལ་ཐིམ་པར་བསྒོམས་ཤིང་། ནང་འཇུག་ཁོ་ན་གྲངས་བསགས་པ་དང་སྔགས་རྣམས་ཀྱང་ཡིད་བཟླས་རྐྱང་པ་བྱ། ཐུན་མིན་རླུང་བུམ་ཅན་འབྱོངས་ན་དེ་ཉིད་གནད་དུ་བསྣུན་པ་དང་། དེ་ལྟར་མ་ནུས་ནའང་། རླུང་འབྱིན་འཇུག་གནས་གསུམ་དང་སྦྱར་ནས་འབྲུ་གསུམ་རྡོ་རྗེའི་བཟླས་པ་ལ་བསླབ་པར་བྱ་བ་སྟེ་འདི་ནི་ཚེ་སྒྲུབ་ཀུན་གྱི་མཆོག་ཏུ་གྱུར་པ་ཡིན་ནོ། » མཐར་ཡང་ཉི་ཟླའི་གྭའུ་ཁ་འགྲིགས་ནས། །འབྲུ་གསུམ་ཚུད་པའི་རྡོ་རྗེ་རྒྱ་གྲམ་གྱི། །རྭ་བཞིས་རྒྱས་གདབ་རྭ་རྩེར་མེ་ཚྭ་འཕྲོས། །རྩ་གནས་བ་སྤུར་རྟ་མགྲིན་གྲངས་མེད་བསྟིམ། །སྔགས་ཕྲེང་དྲྭ་བས་གྭའུ་བཅིངས་པ་ཡིས། །བར་ཆོད་སྲུང་ཞིང་ཚེ་བདུད་བསྲེགས་པར«་མོས། » ཨོཾ་བཛྲ་ཨཱཿཡུར་གརྦྷ་ཧྱ་གྷྲྀ་ཝ་ཧྲི་ད་ཡེ་སྭཱ་ཧཱ། དེ་ནས་སྤྱི་བོའི་བླ་མ་ཡབ་ཡུམ་ཡང་། །ཡེ་ཤེས་བདུད་རྩིར་འོད་ཞུ་སྲོག་རྟེན་ལ། །ཐིམ་པའི་རྒྱ་མདུད་སྟེང་དུ་ཚེ་དཔག་མེད། །དཀར་གསལ་ཚོན་གང་འགྱུར་མེད་རྟག་བཞུགས«་མོས། » «ཞེས་པས་རྒྱས་གདབ། » ཨོཾ་གུ་རུ་ཌཱཀྐི་ཧ་རི་ནི་ས་ཨཱཿཡུརྫྙཱ་ན་ཧྲཱིཿམཱ་མ་པཱ་ཤཾ་ཀུ་རུ་ཡེ་སྭཱ་ཧཱ༔ «ཞེས་བརྗོད་མཐར་འོད་གསལ་སྟོང་པ་ཉིད་ཀྱི་ངང་དུ་བཞག སྐྱེ་འཆི་མེད་པའི་རིག་པ་ནི། །གདོད་ནས་དག་པའི་ཚེ་དཔག་མེད། །ངོ་ཤེས་གཡོ་མེད་གདེང་ཐོབ་ན། །འཆི་མེད་རྡོ་རྗེའི་སྐུ་འགྲུབ་འགྱུར། །དེ་ཕྱིར་ཉམས་ལེན་གནད་འདི་གཅེས། །སྤྲོ་ན་ཚེ་འགུགས་པ་ནི། དེ་ནས་མདུན་བསྐྱེད་རང་ཉིད་པདྨའི་སྐུ༔ ཚེ་ལྷ་རིགས་ལྔ་འདུས་པའི་ངོ་བོ་ལ༔ གསོལ་བཏབ་མོས་གུས་གདུང་བས་ཐུགས་དམ་བསྐུལ༔ འཁོར་འདས་བཅུད་བསྡུས་སྟོབས་རྩལ་གཟི་བྱིན་བསྐྱེད༔ མདའ་དར་སྣ་ལྔ་གཡབ་ཅིང་ཚེ་འགུགས་བསྐུལ༔ ཞེས་པས། རྒྱས་ན་ཚེ་འགུགས་ཐུགས་རྗེའི་ཕོ་ཉ་བྱ། བསྡུ་ན། » ཧཱུྃ༔ ཕྱོགས་བཞི་རིགས་ཀྱི་ཚེ་འཛིན་ལ༔ སྐུ་མདོག་དཀར་སེར་དམར་ལྗང་གར༔ མདའ་དར་ཚེ་བུམ་འཛིན་པ་མོ༔ ལྷ་ཀླུ་མི་ཡི་བཅུད་བསྡུས་ནས༔ རྣལ་འབྱོར་བདག་གི་ལུས་ལ་སྟིམས༔ ཚེ་ཡི་རིག་འཛིན་མྱུར་འགྲུབ་མཛོད༔ «དེ་ནས་རྒྱས་གདབ་པ་ནི། » ཧཱུྃ༔ མི་ཤིགས་རྡོ་རྗེའི་གོ་ཁྲབ་ལ༔ སྲ་བརྟན་འགྱུར་མེད་རྒྱ་ཡིས་གདབ༔ རིམ་བསྡུས་འཁོར་ལོའི་དཀྱིལ་འཁོར་རྣམས༔ བརྟན་པར་གྱུར་ཅིག་བཛྲ་ཧོཿ «ཐུན་མཚམས་རྒྱས་གདབ་དམིགས་མེད་དབྱིངས་སུ་བཞག །རྗེས་སུ་དངོས་གྲུབ་ལེན་པ་ནི། » ཧཱུྃ༔ ཚེ་ལ་དབང་བ་རིག་འཛིན་རྒྱ་མཚོའི་ཚོགས༔ ཚེ་ཆོས་ཟས་ནོར་སྲིད་ཀྱི་དངོས་གྲུབ་སྩོལ༔ ཚེ་ཡི་དབང་བཞི་སྨིན་གྲོལ་མཆོག་ཐོབ་ནས༔ ཚེ་བསོད་མངའ་ཐང་འབྱོར་རྒྱས་ཐོབ་གྱུརཅིག༔ «ཅེས་རྩ་སྔགས་བཟླ་ཞིང་དེའི་མཐར། » ཀཱ་ཡ་ཝཱཀྐ་ཙིཏྟ་སརྦ་སིདྡྷི་ཕ་ལ་ཧཱུྃ༔ «དཀྱིལ་འཁོར་བསྡུ་བ་ནི། » ཧོཿ མི་དམིགས་སྣང་མཐའི་དཀྱིལ་འཁོར་ཚེ་ཡི་དལ༔ དགོངས་པ་ཟང་ཐལ་ཆོས་སྐུའི་ཀློང་དུ་བསྡུ༔ རང་རིག་གདོད་མའི་གནས་ལུགས་རྒྱལ་ས་ཟིན༔ མ་བཅོས་སྤྲོས་བྲལ་ངང་དུ་ཨ་ལ་ཐིམ༔ ཨཿཨཿཨཱཿ «ཞེས་དམིགས་བྲལ་ཆོས་ཉིད་སྒྱུ་མའི་ངོ་བོ་སྐྱོང་། » ཨོཾ་གུ་རུ་ཌཱཀྐི་ཧ་རི་ནི་ས་ཨཱཿཡུརྫྙཱ་ན་ཧྲཱིཿ«ས་སླར་ལྡང་ལ་རྗེས་ཐོབ་ཀྱི་སྤྱོད་ལམ་བསྐྱང་ཞིང་བསྔོ་སྨོན་བྱ་བ་ནི། » ཧཱུྃ༔ རིག་འཛིན་འཆི་མེད་གསང་བའི་དལ་བཟུང་ནས༔ སྒོ་གསུམ་དཀྱིལ་འཁོར་གཅིག་ཏུ་བསྒྲུབས་པའི་མཐུས༔ དགེ་བཅུ་རྒྱ་མཚོས་སེམས་ཅན་སྨིན་གྱུར་ནས༔ ཀུན་བཟང་པད་འབྱུང་གོ་འཕང་ཐོབ་གྱུར་ཅིག༔ «བཀྲ་ཤིས་བརྗོད་པ་ནི། » ཧཱུྃ༔ རྩ་གསུམ་འཁོར་ལོ་པད་འབྱུང་མཁའ་འགྲོས་བསྐོར༔ ཟུང་འཇུག་ཚེ་ལ་རབ་ཏུ་གནས་དབང་བའི༔ འཆི་མེད་བདུད་རྩིས་རབ་ཏུ་ངོམས་བྱས་ནས༔ བདེ་སྐྱིད་ཕུན་སུམ་ཚོགས་པའི་བཀྲ་ཤིས་ཤོག༔ «ཅེས་བསྔོ་སྨོན་ཤིས་བརྗོད་ཅི་རིགས་པས་མཐའ་རྒྱན་པར་བྱའོ། གཞན་ཡང་རྫས་སྨན་བཅུད་ལེན་ལ་བརྟེན་ནས་ཚེ་གསོ་ཐབས་དང་། བསྙེན་ཚད་རྟགས་རྣམས་གཞུང་ཆེན་མོ་ལས་གསལ་བ་བཞིན་ཉམས་སུ་ལེན་ནོ། ཕན་ཡོན་ནི་རྩ་བ་ལས་རྟག་ཏུ་ཐོ་རངས་ཉི་ཤར་ཁར༔ བརྒྱ་རྩ་རེ་རེ་ངེས་པར་བཟླ༔ སྣུམ་ཟད་མར་མེ་བསྣན་པའམ༔ ནད་པ་སྨན་གྱིས་གསོས་པ་ལྟར། ཟད་པ་བསྲིང་ཞིང་བྲི་བ་འགེངས༔ ཉམས་པ་སྤེལ་ལམ་རྒྱས་པར་བྱེད༔ ཚེ་ལ་རང་དབང་ཐོབ་པར་འགྱུར༔ མདོར་ན་རང་དོན་གཞན་དོན་དང་༔ གདུལ་བྱ་ཕྲིན་ལས་འདོད་པའི་དོན༔ ཇི་ལྟར་བསྒྲུབ་ཅིང་རྣལ་འབྱོར་པའི༔ སྐུ་ཚེ་རིང་ནས་ཅི་བསམ་འགྲུབ༔ དེ་བས་མཆོག་ཐུན་གང་བསྒྲུབ་ཀྱང་༔ ཚེ་སྒྲུབ་པ་ལ་ནན་ཏན་འཚལ༔ ཚུལ་བཞིན་སུས་བསྒྲུབས་ཚེ་མཐར་ཕྱིན༔ ཚེ་ཚད་དག་ལ་དབང་འབྱོར་བས༔ བྱ་བྱེད་གང་བརྩམ་རྒྱས་བསྡུས་དང་༔ སྤང་བླང་ཇི་ལྟར་འདོད་བཞིན་ཆོག༔ ཅེས་གསུངས་སོ། ཞེས་པའང་རང་སློབ་ཡེ་ཤེས་རྒྱལ་མཚན་ནས་འདི་ལྟར་བྲིས་ཞེས་ཡང་ཡང་བསྐུལ་ཞིང་ཡི་གེའི་མཐུན་གྱུར་ཀྱང་མཛད་པར་བརྟེན་སྒོ་ཆེན་སྤྲུལ་མིང་ནས་གཏེར་གཞུང་དགོངས་པ་བཞིན་སྦྱར་བའོ།། །། »
ཞ༽ ༈ «ཚེ་སྒྲུབ་ལྕགས་ཀྱི་རྒྱ་མདུད་ཀྱི། བསྙེན་ཡིག་པདྨའི་དོ་ཤལ་བཞུགས་སོ། » བླ་མ་ཚེ་དཔག་མེད་ལ་ཕྱག་འཚལ་ལོ། «ཚེ་སྒྲུབ་ཟབ་མོའི་ཉམས་ལེན་ལ་འཇུག་པའི་གང་ཟག་གིས་སྤྲོས་མེད་ཉམས་སུ་ལེན་པར་འདོད་ན། ཐོག་མར་ཡིད་འོང་དབེན་པའི་གནས་སུ་སྐུ་གསུང་ཐུགས་རྟེན་དང་ཉེར་སྤྱོད་སོགས་གང་འབྱོར་བཤམས་པའི་གོང་དུ་ཚེ་གཏོར་བུམ་གཟུགས་རྟ་མགོས་མཚན་པ་གཡས་གཡོན་སྨན་རཀ་དང་ཚེ་རྫས་ཚེ་ཆང་མདའ་དར་སོགས་འབྱོར་ན་འདུ་བྱ། མེད་ཀྱང་བསྙེན་རྐྱང་གི་སྐབས་ཚེ་གཏོར་ཁོ་ནས་ཀྱང་ཆོག་པར་བཤད། རང་གི་མདུན་དུ་རྡོར་དྲིལ་ནང་མཆོད་འཐོར་ནས་སོགས་སྦྱོར་བའི་ཆོས་རྣམས་སྔོན་དུ་སོང་ནས། དངོས་གཞི་དུས་ཚེས་དགེ་བའི་ཐོག་མར་བསང་དང་། སྡེ་བརྒྱད་མཆོད་པ་རྣམས་སྔོན་དུ་འགྲོ་བས། རང་གཞུང་ལྟར་ཚོགས་ཀྱི་འཁོར་ལོ་སོགས་གྲུབ་ན་ལེགས་པའི་ཡན་ལག་ཏུ་འགྱུར་ཕྱིར་སྤྱི་དང་མཐུན། སྲོད་ཐུན་གྱི་སྔ་ལོག་སྟན་བདེ་བར་བསམ་གཏན་གྱི་སྤྱོད་ལམ་དང་ལྡན་པས་འཁོད་ལ་སྔོན་འགྲོའི་རིམ་པས་བློ་སྦྱངས་པའི་མཐར། » སྐད་ཅིག་གིས་རང་ཉིད་རྟ་མཆོག་ཧེ་རུ་ཀ་ཡུམ་དང་བཅས་པའི་སྐུར་གྱུར། «ལྷ་ཡི་ང་རྒྱལ་དང་ལྡན་པས་བགེགས་གཏོར་བྱིན་རླབས་དང་ནམ་མཁའ་མཛོད་ཀྱི་སྔགས་རྒྱས་གཏོར་མ་བསྔོས་ལ། » ཧཱུྃ༔ བདག་ནི་འབར་བསོགས་ཀྱི་མཐར་ཧཱུྃ་བཞིའི་སྔགས་དང་གུ་གུལ་བདུག་ཐུན་གྱིས་བྲབས་ལ་དམིགས་གནད་དང་ལྡན་པས་སྲུང་འཁོར་བསྒོམ། སྐབས་འདིར་རྒྱལ་ཆེན་སྡེ་བཞིར་ཕྲིན་ལས་བཅོལ་ལ་གཏོར་མ་འབུལ་བ་དང་། ཐོ་འཛུགས་ཚུལ་སྤྱི་ཁྱབ་ལྟར་ཤེས། དེ་ནས་ཕྱི་ནང་གི་མཚམས་བཅད། སྐྱབས་ཡུལ་གསལ་བཏབ་ནས་སྐྱབས་སུ་འགྲོ་བ་དང་སེམས་བསྐྱེད་ཡན་ལག་བདུན་པ་རྣམས་གྲུབ་ནས་ཚོགས་ཞིང་རང་ལ་བསྡུ། དངོས་གཞི་བསྐྱེད་རིམ་མཆོད་བསྟོད་བར་བཏང་ལ། སྐབས་འདིར་བཟླས་པ་དངོས་ལ། ཐོག་མར་སྐུ་ཡི་རྣམ་པ་གསལ་བ། རྣམ་དག་དྲན་པ་ང་རྒྱལ་བརྟན་པ་རྣམས་རེ་རེ་བཞིན་གསལ་གདབ་སྟེ། ཐོག་མར་སྐུ་ཡི་གསལ་སྣང་ལ་སེམས་བཟུང་། དེ་ལ་ཅུང་ཟད་བརྟན་པ་ཐོབ་ཚེ་རང་གི་སྙིང་དབུས་གཡུང་དྲུང་ལྗང་གསལ་སྟེང་རྡོ་རྗེ་རྒྱ་གྲམ་འཕྲེད་ཉལ་གྱི་ལྟེ་བར་ཉི་མ་འོག་ཟླ་བ་སྟེང་བྱས་པའི་ཁ་སྦྱོར་གྭའུ་ཁ་བྱེ་བའི་དབུས་སུ། སྲོག་གི་ཡི་གེ་ཧྲཱིཿདམར་པོ་རིང་ཆ་ཚེག་དྲག་དང་ལྡན་པར་བསྐྱེད་པའི་གཡས་སུ་ཚེ་རྟེན་ཨཱཿདཀར་པོ། གཡོན་དུ་སྲོག་རྟེན་ནྲྀ་ལྗང་གུ་གསལ་བ་གསུམ་ཀ་འོད་ཟེར་འབར་བར་གསལ་གདབ། ཡང་སྲོག་གི་རིག་པ་ཧྲཱིཿམཐར་སྔགས་ཕྲེང་གིས་བསྐོར་བར་དམིགས་ཏེ་བཟླས་པའི་རྐྱེན་གྱིས་སྔགས་ཕྲེང་གཡས་བསྐོར་གྱིས་དྲག་ཏུ་འཁོར་བའི་འོད་ཟེར་ལས་བྱུང་བའི་མཆོད་སྤྲིན་ལྷ་མོ་གྲངས་མེད་འཕྲོས་ཕྱོགས་དུས་རྒྱལ་བའི་ཞིང་ཁམས་མ་ལུས་དུས་གཅིག་ཏུ་ཁྱབ། ཀུན་ཏུ་བཟང་པོའི་མཆོད་པའི་རྣམ་གྲངས་བསམ་གྱིས་མི་ཁྱབ་པས་རྒྱལ་བའི་དཀྱིལ་འཁོར་མ་ལུས་པ་མཆོད་ཅིང་མཉེས་པར་བྱས། དེ་དག་གི་ཐུགས་རྗེ་བྱིན་སྟོབས་ནུས་མཐུ་ཐམས་ཅད་འོད་ཟེར་གྱི་རྣམ་པར་ཚུར་བསྡུས་སྲོག་ཡིག་ལ་ཐིམ་པས་གཟི་བརྗིད་དང་འོད་ཟེར་མཆོག་ཏུ་འབར། སླར་མ་དག་པའི་ཁམས་གསུམ་འགྲོ་བ་རྣམས་ལ་སྤྲོས་པས་འགྲོ་དྲུག་སྲིད་པའི་ལས་སྣང་སྡུག་བསྔལ་རྒྱུ་འབྲས་དང་བཅས་པ་སྐད་ཅིག་གིས་ཉི་མས་བ་མོ་བཅོམ་པ་བཞིན་སྦྱང་། འོད་ཟེར་ཚུར་འདུས་པས། ཕྱོགས་དུས་རྒྱལ་བའི་བྱིན་རླབས་ཉི་ཟླ་རྒྱུ་སྐར་ས་ཆུ་མེ་རླུང་སོགས་འཇིག་རྟེན་ཁམས་ཀྱི་ཚེ་དཔལ་བསོད་ནམས་ཐམས་ཅད་ཨཱཿནྲྀ་ཧཱུྃ་གི་རྣམ་པར་ཚུར་བསྡུས་པས་རང་དང་སྤྱི་བོའི་བླ་མ་ཚེ་དཔག་མེད་ཡབ་ཡུམ་དུ་གསལ་བའི་སྐུ་ཡི་དབྱིབས་དང་ཕྱག་གི་བུམ་པར་ཞུགས། བདུད་རྩི་མ་ཤོང་བའི་ཚུལ་དུ་ཕྱིར་ལུད་པ་དང་། ཡབ་ཡུམ་ཀྱང་བདེ་བ་ཆེན་པོར་རོལ་པའི་བདེ་ཉམས་འབར་ཞིང་སྦྱོར་མཚམས་ནས་བདུད་རྩིའི་རྒྱུན་བྱུང་བ་དེ་ཉིད་བུམ་པའི་བདུད་རྩི་དང་ལྷན་ཅིག་ཏུ་འདྲེས་པའི་རྒྱུན་ན་ར་ར་བབས་ནས་རང་གི་སྤྱི་བོའི་ཚངས་བུག་ནས་ཞུགས་ཏེ་ལུས་ཀྱི་ནང་ཐམས་ཅད་གང་། དྭངས་མ་འབྲུ་གསུམ་ལ་ཐིམ་པས་བཀྲག་མདངས་འབར་ཞིང་འོད་ཟེར་བ་སྤུའི་བུ་ག་ནས་ཕྱིར་འཕྲོས་ཤིང་འོད་ཀྱི་རེག་པའི་མོད་ལ་ཕྱི་སྣོད་འཇིག་རྟེན་རབ་འབྱམས་ཚེ་ཡི་དཀྱིལ་འཁོར་དུ་ལམ་ལམ། ནང་བཅུད་འགྲོ་བ་མགོན་པོ་ཚེ་དཔག་མེད་ཀྱི་སྐུ་རུ་ཤིག་ཤིག །སྒྲ་གྲགས་མ་ལུས་ཚེ་ཡི་ཛཔ྄་སྒྲ་དི་རི་རི་སྒྲོགས་ཤིང་རྟོག་ཚོགས་ཐམས་ཅད་ཆོས་ཉིད་དུ་ཐལ་ཐལ། མདོར་ན་ཐ་མལ་གྱི་སྣོད་བཅུད་སྟོང་སྟེ་འཆི་མེད་འཇའ་ལུས་རྡོ་རྗེའི་སྲོག་ཐོབ་པར་བསམས་ལ་ཡིད་བཟླས་དང་། རླུང་བཟླས་ལ་བསླབ། དེ་ནས་སྐྱོ་ཚེ་ངག་གི་བཟླས་པ་ལ་བརྩོན་པར་བྱའོ། མཐར་ཉི་ཟླའི་གྭའུ་ཁ་འགྲིགས་པའི་དབུས་སུ་བླ་ཚེ་སྲོག་གི་རྟེན་ཡིག་འབྲུ་གསུམ་པོ་དེའི་ནང་དུ་ཚུད་ནས་གཞོམ་ཞིག་བྲལ་བར་གྱུར་པར་བསམ། དེ་ནས་རྡོ་རྗེའི་ར་བཞི་གྱེན་དུ་ལངས་ཏེ་གྭའུ་ཕྱི་ནས་སྒམ་ལ་ལྕགས་ཤན་གྱིས་བསྡམས་པ་བཞིན་དུ་རྡོ་རྗེའི་རྒྱ་ཡིས་བསྡམས་པའི་ར་རྩེ་རྣམས་ནས་མེ་ཡི་ཚྭ་ཚྭ་ཟི་རི་རི་འབར་བ་དང་ཚེ་བདུད་བར་ཆད་ཐམས་ཅད་བསྲེགས། ལུས་རྩ་གནས་བ་སྤུ་རྣམས་ནས་ཀྱང་རྟ་མགྲིན་གྲངས་མེད་པ་འཕྲོས། རྟ་སྔགས་ཀྱི་ཕྲེང་བས་བཅིངས་པས་བར་ཆད་གང་གིས་ཀྱང་མི་ཚུགས་པའི་མོས་པ་དང་བཅས་རྟ་སྔགས་ཅུང་ཟད་བགྲང་བར་བྱའོ། སླར་སྤྱི་བོའི་བླ་མ་ཡབ་ཡུམ་ཀྱང་འོད་དུ་ཞུ་ནས་སྲོག་རྟེན་ལ་ཐིམ་པས་རྡོ་རྗེའི་རྒྱ་མདུད་ལྟེ་བར་ཚེ་དཔག་མེད་དཀར་གསལ་ཚོན་གང་བ་ཞིག་འགྱུར་མེད་རྡོ་རྗེ་ལྟ་བུའི་ཚེ་མི་འགྱུར་གཡུང་དྲུང་རྟག་བརྟན་གཞོམ་ཞིག་བྲལ་བར་བཞུགས་པ་ལ་རིག་པ་གཏད་དེ། ལས་ཀྱི་སྔགས་ཅུང་ཟད་བཟླ་བ་དང་། མཐར་དམིགས་པ་སྤྲོ་བསྡུ་དང་བྲལ་བའི་ངང་ནས། གནས་ལུགས་མ་བཅོས་པའི་རྒྱུན་བསྐྱང་བར་བྱའོ། དེ་ལྟར་བསྙེན་པའི་ཚད་ཀྱང་འབུམ་ཕྲག་བཅོ་ལྔ་ཁ་སྐོང་དང་བཅས་པ་དང་གཞན་གཉིས་ཐུན་མཐར་ཅི་ནུས་བཟླས་ཤིང་དམིགས་བསལ་གདབ། སྤྲོ་བར་འདོད་ན་ཚེ་འགུགས་ཀྱང་བྱའོ། མཐར་མཆོད་བསྟོད་བཤགས་པ་སྤྱི་ལྟར་བྱ་ཞིང་རྟེན་ལ་བཞུགས་སུ་གསོལ། རྗེས་སུ་མི་དམིགས་ཀ་དག་གི་ངང་དུ་བསྡུས་ལ་སླར་ལྡང་ཞིང་དགེ་བའི་རྩ་བ་བྱང་ཆུབ་ཏུ་བསྔོ་ལ་བཀྲ་ཤིས་སྨོན་ལམ་བཅས་མཐའ་བསྡུ་བར་བྱའོ། བསྙེན་པ་ཐེམས་ནས་དབང་བཞི་བླང་ཞིང་གཏང་རག་ཚོགས་ཀྱི་མཆོད་པ་དང་། ཁ་སྐོང་མེ་ཡི་མཆོད་པ་བྱས་ན་ནུས་པ་མྱུར། དེ་ནས་མཚམས་གྲོལ་བའི་རྗེས་སུ་སྲོག་བསླུ་དང་ལམ་འཕྲང་བཅོས་པ་སོགས་རྒྱབ་དཔུང་དགེ་བའི་སྤྱོད་པ་ལའང་འབད་པར་བྱའོ། «ཞེས་ཚེ་སྒྲུབ་ལྕགས་ཀྱི་རྒྱ་མདུད་ཀྱི་བསྙེན་ཡིག་ཉུང་ངུར་བསྡུས་པ་འདིའང་ལམ་འདིར་མོས་པ་མི་ཕྱེད་དགེ་བའི་བློ་ཅན་གསང་སྔགས་བསྟན་པའི་རྒྱལ་མཚན་འཛིན་པའི་མིང་ཅན་དེས་རང་གི་ཉམས་ལེན་ལ་ཉེ་བར་མཁོ་བའི་ཆེད་དུ་ཟིན་ཐུན་དུ་བགྱིས་པས་འགྲོ་ཀུན་ཚེ་ཡི་བར་ཆད་ཞི་ཞིང་ཚེ་མཐར་ཕྱིན་པའི་རྒྱུར་གྱུར་ཅིག། །།